Fjögur Reykjavíkurlið tryggðu sér síðustu lausu sætin í 16-liða úrslitum bikarkeppni karla í fótbolta í gærkvöld. Valur varð svo fyrsta liðið til að komast í undanúrslit bikarkeppni kvenna.
Valskonur unnu 1-0 útisigur á ÍBV þar sem Elín Metta Jensen var í aðalhlutverki. Bæði skoraði hún sigurmark leiksins og fékk rautt spjald í leiknum. 8-liða úrslitum kvenna lýkur í kvöld með þremur leikjum. Fylkir tekur á móti FH. Selfoss fær Þrótt í heimsókn og Breiðablik og Afturelding eigast við. Fjórir síðustu leikirnir í 32-liða úrslitum karla voru spilaðir í gærkvöld. Víkingur Reykjavík vann 3-0 sigur á Sindra frá Hornafirði. KR marði 2-1 útisigur á Kára á Akranesi. Valur sigraði Leikni Reykjavík 2-0 og Fylkir burstaði Úlfana, venslalið Fram, 7-0. Dregið verður í 16-liða úrslit karla og undanúrslit kvenna í hádeginu á mánudag.
Darri Freyr Atlason hefur látið af störfum sem þjálfari karlaliðs KR í körfubolta. Þetta staðfestir Darri við RÚV í dag. Hann segist hætta í góðu, og ástæðan fyrir brotthvarfi sínu séu miklar annir í vinnu. Hann muni nú einbeita sér alfarið að því að stýra viðskiptaþróun hjá fyrirtækinu Lucinity þar sem hann hefur starfað meðfram þjálfarstörfum sínum í körfuboltanum. Undir stjórn Darra endaði KR í 5. sæti úrvalsdeildarinnar í vor og komst í undaúrslit úrslitakeppninnar þar sem liðið féll út fyrir Keflavík. Áður stýrði hann kvennaliðum KR og Vals og gerði Valskonur að Íslands- og bikarmeisturum 2019. Vefsíðan karfan.is telur Helga Má Magnússon leikmann KR og fyrrverandi þjálfara liðsins líklegastan sem eftirmann Darra.
Þór Þorlákshöfn fær tækifæri númer tvö í kvöld að tryggja sér Íslandsmeistaratitil karla í körfubolta í fyrsta sinn. Til þess þurfa Þórsarar að leggja Keflvíkinga að velli í Þorlákshöfn. Fjórði úrslitaleikur Þórs og Keflavíkur er á dagskrá kl. 20:15 í kvöld í Þorlákshöfn. Staðan í einvígi liðanna er 2-1, en vinna þarf þrjá leiki til að verða Íslandsmeistari.
Fjögur Reykjavíkurlið tryggðu sér síðustu lausu sætin í 16-liða úrslitum bikarkeppni karla í fótbolta í gærkvöld. Valur varð svo fyrsta liðið til að komast í undanúrslit bikarkeppni kvenna.